Ibandla leZimPF Lephula Isivumelwano Sokungangeni Kukhetho
Ibandla le ZimPF lililunga lomanyano okhuthaza ukubaluleka kwemithetho yezokhetho, owe National Election Reform Agenda, iNERA. Umanyano lo wavumelana ukuthi kungangenwa kukhetho kuze kulungisiswe imithetho yokhetho.
WASHINGTON DC — Ibandla le Zimbabwe People First, elikhokhelwa nguNkosikazi Joice Mujuru, lithi lizancintisa kukhetho lokudinga ozamela iBikita West edale lephalamende. Ibandla leli liyephule isinqumo esathathwa ngamabandla aphikisa elibusayo eleZanu PF esokuthi kawasoze angene kukhetho lwesizwe ele Zimbabwe lize liguqule indlela elenza ngayo ukhetho. Kubikwa ukuthi iZimbabwe People First ithethe isinqumo lesi ngemva kokuphikisana okukhulu phakathi kwabakade besithi kungancintiswa bekhokhelwa lilunga lamakhehla alelibandla uMnu. Dzikamai Mavhaire. Kuthi-ke abakuxuku elikhokhelwa nguMnu. Claudius Makova yibo akade besithi kungenwe kukhetho lolu olubangelwa yikubotshwa kukaMnu. Munyaradzi Kereke owebandla leZanu PF. Umnu. Kudakwashe Gopo nguye ozancintisa emele lelibandla kuthi uNkosikazi Beauty Chabaya nguye ozamela ibandla le Zanu PF. Kukhetho ngomnyaka ka2013, uMnu. Kereke wanqoba ngamavoti azinkulunugwane eziyisikhombisa, i7,000 kwathi owayemele iMDC-T, uMnu. Heya Shoko, wathola amavoti ayinkulungwane ezintathu - 3,000. Ibandla le ZimPF lililunga lomanyano okhuthaza ukubaluleka kwemithetho yezokhetho, owe National Election Reform Agenda, iNERA. Umanyano lo wavumelana ukuthi kungangenwa kukhetho kuze kulungisiswe imithetho yokhetho. Sixoxe lesinye sezikhulumeli sebandla leZimPF, uMnu. Methuseli Moyo, othe bakhangelele ukuba amabandla aphikisayo agoqela ele MDC-T akhangelelwe ukubaphathisa ukuze banqobe kukhetho lolu.